Malema: ‘Wit mense is nie spesiaal nie’EFF-leier Julius Malema spreek studente by die Esikhawini-kampus van die Umfolozi TVET College naby Richardsbaai toe. (Foto: ANA) EFF-leier Julius Malema het Maandagaand aan studente in die noorde van KwaZulu-Natal gesê as mense hom ŉ rassis wil noem omdat hy die waarheid praat, moet hulle hom maar so bestempel. “In die Noord-Kaap en die Wes-Kaap is daar nog steeds mense wat met ŉ bottel wyn betaal word gedurende oesseisoen. Wanneer jy dit sê word jy ŉ rassis genoem. As dit rassisties is om die waarheid te praat, dan is ek trots om ŉ rassis te wees, want ek praat die waarheid,” het Malema gesê. Malema het ŉ volgepakte saal toegespreek by die Esikhawini-kampus van die Umfolozi TVET College naby Richardsbaai as deel van sy provinsiale verkiesingsveldtog. Hy het aan die studente gesê die EFF wil hê mense moet trots daarop wees om swart en Afrikane te wees, maar in Suid-Afrika “word wittes steeds behandel asof hulle spesiaal is, terwyl swart mense min selfvertroue het”. “Daar is niks spesiaal aan wit mense nie. Ons is almal gelyk, ons is almal mense,” het hy gesê. “Die EFF is die enigste party in Suid-Afrika wat nie bang is vir Indiërs of wittes nie, ons sê dit vir hulle reguit in hul gesigte – al tjank hulle of wat ook al hulle doen, hulle sal op die ou end ontspan.” EFF-leier Julius Malema en EFF-LP Marshall Dlamini, wat van KwaZulu-Natal af kom, spreek studente by die Esikhawini-kampus van die Umfolozi TVET College naby Richardsbaai toe. (Foto: ANA) Hy het gesê wit mense is nie bang vir die EFF nie, “omdat hulle weet ons sal hulle nie doodmaak of die see in dryf nie. Hulle weet ons bring gelykheid en hulle wil nie gelykheid hê nie.” Malema het gesê gelykheid sal beteken dat daar in die toekoms wit huishulpe en arbeiders sal wees. “Julle gaan plaaseienaars wees en wit mense aanstel om die trekkers te bestuur,” het hy onder luide applous gesê. “Dit is my droom. My droom is om ŉ situasie te hê waar swart mense wit mense in diens neem. Dan sal ons gelyk wees.” Hy het later bygevoeg: “Die baas moet enigiemand wees wat ŉ werksgeleentheid kan skep. Dit is moontlik Afrika-kind, moet nie bang wees om te droom nie.” Malema het ook van die geleentheid gebruik gemaak om na pres. Cyril Ramaphosa en die ANC te kap. Hy het dieselfde vergelyking gebruik wat hy vroeër die dag by ŉ gemeenskapsvergadering gebruik het, en gesê Ramaphosa en oudpres. Jacob Zuma is soos “om vleis in dieselfde pot te kook”. “Jy kan nie vleis wat in dieselfde pot gekook is uitvat en sê die een is goed, maar hierdie een is nie,” het hy gesê. Hy het gesê die EFF soek “regte gratis tersiêre onderrig” waar student nie registrasiefooie of BTW op handboeke hoef te betaal nie. “’n Nasie wat nie lees nie, is ŉ nasie van zombies. Inligting word versteek in boeke,” het hy gesê. Malema het aan die studente gesê daar is niks mee fout om kospakkies by die ANC te ontvang of ŉ saamgerygeleentheid na die kiesstasies by die ANC te kry en dat op verkiesingsdag vir die EFF te stem nie. “Hulle kom gee vir julle kospakkies asof julle net een keer elke vyf jaar eet. Moenie nee sê vir die kospakkie nie. Vat dit, kyk na die vervaldatum en gaan stem dan EFF. Hulle koop daardie kos met jou belastinggeld. Hulle gaan op 8 Mei kom en julle in kombi’s oplaai. Klim in hulle kombi en gaan stem EFF,” het hy gesê.